Document ID: /roh_data/filtered/fineweb-2-filterrobots_roh.jsonl.gz/2031

Dapi che Marcus Caduff è politicher s'engascha el per las regiuns. Daco ch'ils uffizis stoppian adina vegnir centralisads a Cuira è ina dumonda ch'el fa savens. Tscherts uffizis pudessan ins era laschar en las regiuns, accentuescha il politicher da la PCD. Per il bab da famiglia èsi impurtant che las vischnancas restian uschè autonomas sco pussaivel.
Per quai vul Marcus Caduff s'engaschar
- fermas regiuns
- encunter la centralisaziun
- turissem
- ina ferma economia
Tge midass cun Caduff en la regenza?
El na vegnia betg ad inventar la roda da nov e metter tut sin il chau. Chaussas sco l'infrastructura da vias fin il sectur da sanadad funcziunan bain en noss chantun, di l'um da 44 onns.
Ina finamira dal Lumnezian fiss dentant da promover il Grischun sco lieu economic e lieu d'abitar. Perquai saja era la scolaziun en noss chantun insatge impurtant. Per exempel da scolar ils uffants per il futur. En la digitalisaziun stoppian las scolas vegnir pli fittas, manegia Marcus Caduff: «Noss uffants ston esser pinads per las clamadas dal futur».
En 20 onns vegnia relativ bler ad avair da far cun l'informatica e la digitalisaziun. Ina buna scolaziun e furmaziun creeschia perspectivas, promovia l’economia e las instituziuns socialas, è el persvadì.
RR actualitad 07:00